Blitsbokke hol Kanadese dronk in 2de stryd | Netwerk24
Deur Marnus Kok 25 Mei 2019 16:03
Werner Kok / Foto: Getty Images
Suid-Afrika het sewe drieë gedruk om met 45-14 koning te kraai nadat die telling teen rustyd 14-elk was.
In daardie eerste helfte het die kaptein, Siviwe Soyizwapi, 'n slag 'n duikslag verbrou, terwyl die Kanadees Luke McCloskey verby Impi Visser geseil het om te gaan druk.
In die tweede helfte was die Blitsbokke egter op hul stukke. Einste Soyizwapi het 'n slag omgekeerde besit bewerkstellig wat tot punte vir sy span gelei het.
Toe Selvyn Davids in die doodsnikke vir die Blitsbokke gaan druk, het jy geweet daardie eerste helfte was 'n glipsie, wat nie die einde van die wêreld is nie.
Die Blitsbokke se laaste wedstryd van die dag is om 18:32 teen Argentinië. Die Argentyne het vroeër teen Kanada verloor (12-14), maar Japan daarna met 36-7 geklop.
Suid-Afrika 45 (14): Drieë: Werner Kok (2), Kurt-Lee Arendse, Siviwe Soyizwapi, JC Pretorius, Impi Visser, Selvyn Davids. Doelskoppe: Branco du Preez (2), Davids (3).